飲酒
作者：陸游
朝代：宋

paragraphs: 陸生學道欠力量，胸次未能和盎盎。
百年自笑足悲歡，萬事聊須付酣暢。
有時堆阜起崢嶸，大呼索酒澆使平。
世間豈無道師與禪老，不如閉門參麴生。
朋舊年來散如水，惟有鐺杓同生死。
一日不見令人愁，晝夜共處終無尤。
世言有毒在麴糵，腐脇穿腸凝血脉。
人生適意即爲之，醉死愁生君自擇。